ഇടപ്പള്ളി സ്റ്റേഷനില് ഇനി കളിക്കാം, ജയിക്കാം കുസാറ്റിന്റെ ഗെയ്മിഫിക്കേഷന് തുടക്കമായി കളമശേരി ഇടപ്പള്ളി മെട്രോ സ്റ്റേഷനിലെത്തുന്നവര്ക്ക് രസകരമായ പലതരം കളികളില് ഏര്പ്പെടാം. വിജയികള്ക്ക് സമ്മാനങ്ങള് നേടാം. യാത്രക്കാര് ശരിയായ രീതിയിലാണോ മാസ്ക് ധരിച്ചിരിക്കുന്നതെന്ന് പരിശോധിക്കാന് ഒരാളെ ഏര്പ്പെടുത്തിയിട്ടുണ്ട്. യെല്ദോ മാര് ബസേലിയോസ് കോളേജ് വികസിപ്പിച്ചെടുത്ത സാബ റോബോട്ട്. കക്ഷി യാത്രക്കാര് മാസ്ക് ധരിച്ചത് പരിശോധിച്ച് സാനിറ്റൈസറും ആവശ്യമെങ്കില് മാസ്കും നല്കും. കൊച്ചി ശാസ്ത്ര സാങ്കേതിക സര്വകലാശാല സുവര്ണ ജൂബിലി ആഘോഷങ്ങളുടെ ഭാഗമായി സംഘടിപ്പിച്ച ഗെയ്മിഫിക്കേഷന് പരിപാടിയിലാണ് യാത്രക്കാര് പങ്കെടുത്ത കളികള്കൊണ്ട് സ്റ്റേഷന് സജീവമായത്. കുസാറ്റ് സ്കൂള് ഓഫ് മാനേജ്മെന്റ് സ്റ്റഡീസിലെ ഗയിമിഫിക്കേഷന് അധ്യാപകന് ഡോ. മനു മെല്വിന് ജോയിയുടെ നേതൃത്വത്തിലുള്ള സംഘമാണ് മത്സരവിനോദ ഉപാധികള്ക്ക് തുടക്കമിട്ടത്. ആസ്റ്റര് മെഡ്സിറ്റി, കോതമംഗലം യെല്ദോ മാര് ബസേലിയോസ് കോളേജ് എന്നീ സ്ഥാപനങ്ങളുടെ സഹകരണത്തോടെയാണ് പദ്ധതി നടപ്പാക്കിയത്. 15 വരെ എല്ലാദിവസവും വൈകുന്നേരം അഞ്ചുമുതല് ഏഴുവരെ സ്റ്റേഷനില് കളികളുണ്ടാകും. യാത്രക്കാര്ക്കായി നാല് ഗെയിമുകളാണ് ഒരുക്കിയത്. ഒന്നാമത്തെ ഗെയിം സ്ക്വാറ്റ് കോര്ണറില് മുന്നിലെ ചിത്രത്തെ നോക്കി കൈകള് മുമ്ബോട്ട് നീട്ടി 30 സിറ്റ് അപ്പുകള് എടുക്കുന്നവര് വിജയികളാകും. പല കഷണങ്ങളാക്കി മുറിച്ച മഹാന്മാരുടെയും ദേശീയ സ്മാരകങ്ങളുടെയും ചിത്രങ്ങള് ഒരു മിനിറ്റുകൊണ്ട് കൃത്യമായി യോജിപ്പിക്കാനുള്ളതാണ് രണ്ടാമത്തെ ഗെയിമായ പസില് കോര്ണര്. മൂന്നാം ഗെയിമായ ഹെല്ത്തി സ്റ്റെയേഴ്സ്, സ്റ്റേഷനിലെ 45 പടികള് ഉപയോഗിച്ചുള്ളതാണ്. യാത്രക്കാര് ഉപേക്ഷിക്കുന്ന ടിക്കറ്റ് ഉപയോഗിച്ച് നടത്തുന്ന വോട്ട് ഫോര് യുവര് ഹീറോയാണ് നാലാമത്തെ ഗെയിം. മത്സര വിജയികള്ക്ക് 50 രൂപ വിലയുള്ള സൗജന്യ മെട്രോ ടിക്കറ്റ് നേടാം. അല്ലെങ്കില് തുക കളമശേരിയിലെ സര്ക്കാര് സ്കൂളിലെ വിദ്യാര്ഥികള്ക്കായി പുസ്തകങ്ങള് വാങ്ങാന് സംഭാവന ചെയ്യാം. അതോടൊപ്പം അവര്ക്ക് ഹെല്ത്ത് സോഷ്യല് ഹീറോ ബാഡ്ജുകളും നല്കും. കുസാറ്റ് മുന് വൈസ് ചാന്സലര് ഡോ. ആര് ശശിധരന് സ്ക്വാറ്റ് ഗെയ്മില് പങ്കെടുത്ത് സോഷ്യല് ഹീറോ ബാഡ്ജ് സ്വന്തമാക്കി.